text: Hvidt fortsætter i KIF Kolding København
  23 juni 2016 kl. 06.18
  40-årige Kasper Hvidt fortsætter i KIF Kolding Københavns mål efter sommerferien. 
  Et ordsprog hedder ”fyrre, fed og færdig”. Men for Kasper Hvidt er det nærmere ”fyrre og fortsat forrygende”. Selvom han for kort tid siden rundede de 40 år, så er Kasper Hvidt nemlig stadig en af håndboldligaens bedste målmænd, og det får han også mulighed for at bevise i den kommende sæson. Det bekræfter klubben på deres hjemmeside.
  - Jeg er utrolig glad for at fortsætte i KIF Kolding København og glæder mig til at tage hul på den nye sæson. Det bliver sjovt og spændende, at komme igang med træningen og møde mine nye holdkammerater, og jeg glæder mig til at vinde guldet tilbage igen, udtaler Kasper Hvidt.
  Kasper Hvidt var med fra start, da KIF Kolding blev til KIF Kolding København, og han har endnu ikke misset en eneste kamp i KIF Kolding København.
  